Ljósmynd : Róbert Reynisson . Hins vegar er auðmönnum gert mögulegt að raka saman peningum . Katrín Baldursdóttir skrifar : Þeir sem stjórna á Íslandi hlusta ekki á vilja þjóðarinnar . Það er því ekkert lýðræði á Íslandi . Þetta fólk var að vísu kosið í þingkosningum en þá lofaði það öllu fögru en stendur svo ekki við neitt . Landsmenn eru upp til hópa heiðarlegt og gott fólk sem vill aukinn jöfnuð , gott heilbrigðiskerfi , húsnæðiskerfi og samgöngukerfi . Þjóðin vill að allir njóti arðsins af auðlindunum , vill gott menntakerfi , að allir geti lifað af laununum sínum , vill að enginn lifi við fátækt og að öll börn hafi sömu tækifæri til vaxtar og þroska . Þetta hefur allt komið fram í könnunum . Og þjóðin vill nýja stjórnarskrá og hefur kosið um það í lýðræðislegum kosningum . En stjórnvöld eru ekki að framkvæma neitt af því sem þjóðin vill og lofað var fyrir kosningar . Þetta er ekki stjórn fólksins . Stjórnvöld leyfa samfelldan stuld á auðlindum þjóðarinnar . Auðkýfingar og auðmenn hirða arðinn af þeim . Spillingin er orðin stjórnlaus og græðgin sjúkleg hjá auðkýfingum sem stjórna landinu leynt og ljóst með leyfi ríkisstjórnarinnar . Á sama tíma er heilbrigðiskerfið svelt , húsnæðiskerfið hannað fyrir þá ríku , menntakerfið ófært um að sinna hlutverki sínu sem skildi , samgöngukerfið í molum , alltof margir lifa við fátækt og alltof mörg börn . Öryrkjar eru sveltir sem og fátækt eftirlaunafólk . Hins vegar er auðmönnum gert mögulegt að raka saman peningum . Laun stjórnmálaelítunnar eru hækkuð , forstjórar opinberra fyrirtækja fá ofurlaun og ríflega bónusa . Venjulegt og ærlegt launafólk er hins vegar aðþrengt og sums staðar kúgað til hlýðni til að halda starfinu í andrúmslofti þar sem gerð er endalaus krafa um hagræðingu . Almenningur vill ekki hafa þetta svona . Venjulegt fólk sem alltaf borgar sína skatta og skyldur og er ekki að reyna að koma sínum peningum inn á aflandsreikninga . Gerir sér grein fyrir því að til að hægt sé að halda samfélaginu gangandi þá þarf að borga skatta af öllum tekjum í sameiginlega sjóði landsmanna . Vegna alls þessa mótmælir þjóðin og mætir á Austurvöll laugardaginn 7. des . Kl : 14.00